次韻陶幾道觀洪積仁詩編
作者：陳棣
朝代：宋

paragraphs: 令尹韜潛藏六龜，逸韻長憂兒輩知。
剡藤敲氷琢玉板，月兔脫穎供毛錐。
冥搜豈但夢春草，招隠昔嘗吟桂枝。
江山駿奔來筆下，疑有神助非人爲。
公餘退客醉經史，底用紅裙捧玉巵。
凌雲未讀相如賦，解頤共聽匡衡詩。
詎容陶令賦歸去，且效謫仙歌別離。
手題六紙勿輕示，把玩自足娛安期。
千篇政恐雷電取，數仞不許門人闚。
何當築壇拜詩將，一看橫槊英雄姿。